Hiér is die top-5 vir NVG-hoofAdv. Shamila Batohi tydens haar onderhoud vir die posisie as NDOV by die Uniegebou in Pretoria. Foto: Jacques Naude/ANA Die presidensie het Sondagoggend bevestig wie die top vyf kandidate is wat oorweeg word vir die belangrike pos van nasionale direkteur van openbare vervolging (NDOV). Dit volg nadat daar 12 kandidate geïdentifiseer is met wie ŉ paneel van agt lede onderhoude gevoer het. Een van dié kandidate, adv. Glynnis Breytenbach, het haar egter aan die proses onttrek voordat die onderhoude begin het en gevolglik is net 11 kandidate deur die strawwe onderhoudproses gesit. Khusela Diko, woordvoerder van die presidensie, het bevestig die paneel het vyf kandidate vir pres. Cyril Ramaphosa aanbeveel waaruit hy na verwagting ŉ nuwe NDOV sal kies. Die kandidate is: Adv. Shamila Batohi Adv. Siyabulela Mapoma Adv. Simphiwe Mlotshwa Adv. Rodney de Kock Adv. Andrea Johnson Adv. Rodney de Kock tydens sy onderhoud. Foto: Jacques Naude/African News Agency Die paneel wat die onderhoude gevoer het, het bestaan uit minister Jeff Radebe (paneelvoorsitter en minister van energie), Thembekile Kim Makwethu (ouditeur-generaal), Adv. Bongani Majola (Menseregtekommissie), Adv. Jaap Cilliers (Balieraad), Richard Scott (SA Regsvereniging), Lutendo Sigogo (Black Lawyers Association), Lawrence Manye (Advocates for Transformation) en Mvuzi Nyotesi (Nasionale Vereniging vir Demokratiese Regslui). Radebe het sy dank uitgespreek teenoor die paneel wat ingestem het om dié belangrike taak te verrig. Volgens Radebe is die paneel vol vertroue dat die pos van NDOV gevul sal word deur die regte en gepaste kandidaat wat oor die leierskapskapasiteit en regsuitnemendheid beskik wat die pos vereis. Diko sê Ramaphosa sal nou die vyf aanbevelings bestudeer en binnekort ŉ aanstelling maak.